**UPUTE GRAĐANIMA ZA POSTUPAK OSTVARIVANJA PRAVA NA JEDNOKRATNU NOVČANU POMOĆ**

 *Molimo pročitajte cijeli tekst prije popunjavanja, radi boljeg uvida u tražene informacije, što će Vam pomoći kod ispunjavanja Zahtjeva.*

 *Odgovorite na sva pitanja u obrascu koja se odnose na Vas ili članove Vašeg kućanstva, te dostavite sve dokumente koje tražimo.*

 *Ukoliko to ne učinite, nećemo biti u mogućnosti provesti postupak o priznavanju prava na jednokratnu novčanu pomoć.*

**Kriterij za ostvarivanje prava na jednokratnu novčanu pomoć je:**

* da je podnositelj zahtjeva **hrvatski državljanin** koji ima **prebivalište na području Zagrebačke županije** i koji **to pravo nije ostvario u zadnje tri godine** od dana donošenja Zaključka o dodjeli jednokratne novčane pomoći,
* da je podnositelj koji je ostvario pravo na jednokratnu novčanu pomoć **dostavio izvješće o namjenski utrošenim sredstvima u propisanom roku**

Korisnici imaju pravo na jednokratnu novčanu pomoć radi:

1. podmirenja osnovnih troškova života (hrana, piće, odjeća, obuća i higijenske potrepštine),
2. podmirenja troškova liječenja za osobe oboljele od teških zloćudnih i kroničnih bolesti, za liječenje koje iziskuje povećane troškove ili za nabavku posebnih lijekova, odnosno provođenja posebnih terapija (npr. logopedske vježbe i sl.) te nabavke ortopedskih i drugih pomagala,
3. adaptacije stambenog prostora kod osoba s invaliditetom,
4. sanacije štete uzrokovane nesretnim slučajem (požar).

Jednokratna novčana pomoć može se odobriti samcu ili kućanstvu na temelju ispunjenog Zahtjeva za ostvarivanje prava na jednokratnu novčanu pomoć uz priloženu dokumentaciju.

**U prilogu zahtjeva podnositelji zahtjeva dužni su dostaviti:**

1. presliku osobne iskaznice;
2. presliku kartice tekućeg ili žiro računa (u slučaju podmirenja troškova liječenja dostaviti presliku kartice žiro računa)

- *u slučaju da podnositelj zahtjeva ima zaštićeni račun potrebno je dostaviti obrasce FINE G1 i G2 na ime uplatitelja: ZAGREBAČKA ŽUPANIJA, Ulica grada Vukovara 72, Zagreb, OIB: 07132269553)*

Uz zahtjev za pokretanje postupka za ostvarivanje prava na jednokratnu novčanu pomoć podnositelj zahtjeva dužan je dostaviti odgovarajuću dokumentaciju, odnosno dokaze potrebne za ostvarivanje prava, i to:

1. u slučaju adaptacije stambenog prostora kod osoba s invaliditetom ili sanacije štete uzrokovane nesretnim slučajem (požar) zaključak ili rješenje o dodjeli novčane pomoći nadležne jedinice lokalne samouprave,
2. u slučaju sanacije štete uzrokovane nesretnim slučajem (požar) ispravu izdanu od nadležne Policijske postaje i vatrogasne postrojbe,
3. za oboljele od zloćudnih i kroničnih bolesti potrebno je dostaviti potvrdu liječnika primarne zdravstvene zaštite o vrsti bolesti ili nalaz liječnika specijaliste,
4. za branitelje potvrdu o sudjelovanju u Domovinskom ratu,
5. rješenje kojim je utvrđen postotak invalidnosti za hrvatske ratne vojne i civilne invalide,
6. drugu dokumentaciju po zahtjevu Županije.

**Ukoliko se odobri jednokratna novčana pomoć, korisnik je dužan dokazati namjensko korištenje odobrenih sredstava.**